IRPC เผยกำไร Q1 ลดลง 21.53% หลังโรงกลั่นหยุดซ่อมบำรุงใหญ่
IRPC ประกาศกำไร Q1 ลดลง 21.53% มาที่ 2.37 พันลบ. จากปีก่อนมีกำไร 3.01 พันลบ. หลังโรงกลั่นหยุดซ่อมบำรุงใหญ่
8 พ.ค. 2560

บริษัท ไออาร์พีซี จำกัด (มหาชน) หรือ IRPC รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) ดังนี้

โดยผลการดำเนินงานไตรมาสดังกล่าวมีกำไรลดลง เนื่องจากบริษัทมีรายได้จากการขายสุทธิลดลง 1,384 ล้านบาท หรือลดลงร้อยละ 4 โดยมีกำไรขั้นต้นตามราคาตลาด (Market GIM) ลดลง 2,561 ล้านบาท หรือลดลงร้อยละ 31 อย่างไรก็ตาม บริษัทมีกำไรจากสต๊อกน้ำมันสุทธิเพิ่มขึ้น 2,607 ล้านบาท ส่งผลให้บริษัทมีกำไรก่อนดอกเบี้ย ภาษี และค่าเสื่อมราคา (EBITDA) ลดลงเพียง 203 ล้านบาท หรือลดลงร้อยละ 5
ขณะที่ต้นทุนทางการเงินในไตรมาส 1/60 เพิ่มขึ้น 346 ล้านบาท จากดอกเบี้ยจ่ายเพิ่มขึ้นเนื่องจากโรงงาน RDCC ที่แล้วเสร็จและเริ่มดำเนินการผลิตเชิงพาณิชย์สำหรับภาษีเงินได้นิติบุคคลในไตรมาส 1/60 มีจำนวน 408 ล้านบาท ในขณะที่ไตรมาส 1/59 บริษัทได้รับประโยชน์ทางภาษีเงินได้นิติบุคคล 537 ล้านบาท เนื่องจากมีการบันทึกสินทรัพย์ภาษีเงินได้รอตัดบัญชี ส่งผลให้บริษัทมีกำไรสุทธิลดลง 649 ล้านบาท หรือลดลงร้อยละ 22
ทั้งนี้ในไตรมาส 1/60 เป็นช่วงการปิดซ่อมบำรุงใหญ่ตามแผน (Turnaround) ของบริษัทโรงงานกลุ่มปิโตรเลียมได้ทยอยปิดซ่อมบำรุงโดยโรงกลั่นน้ำมัน (ADU1 และ ADU2) ใช้เวลาหยุดซ่อมบำรุงเฉลี่ย 34 วัน ส่งผลให้ปริมาณการกลั่นรวมในไตรมาส 1/60 ลดลงมาอยู่ที่ 10.40 ล้านบาร์เรล คิดเป็น 116 พันบาร์เรลต่อวัน
โดยมีอัตราการใช้กำลังการผลิตอยู่ที่ร้อยละ 53 เมื่อเทียบกับไตรมาส 4/59 และไตรมาส 1/2559 ที่มีอัตราการใช้กำลังการผลิตอยู่ที่ร้อยละ 87 สำหรับโรงงานผลิตน้ำมันหล่อลื่นพื้นฐาน ในไตรมาส 1/60 มีอัตราการผลิตลดลงมาอยู่ที่ร้อยละ 48 เทียบกับไตรมาส 4/59 และไตรมาส 1/59 ที่มีอัตราการผลิตที่ร้อยละ 93 และ 100 ตามลำดับ
สำหรับโรงงาน RDCC มีอัตราการใช้กำลังการผลิตในไตรมาส 1/60 อยู่ที่ร้อยละ 38 เนื่องจากหยุดผลิตเพื่อตรวจสอบอุปกรณ์และเครื่องจักรตามระยะเวลาในช่วงรับประกันโรงงาน หลังจากเริ่มดำเนินการผลิตเชิงพาณิชย์